பக்ரியா குறிப்பட கோபுரம்

பக்ரியா குறிப்பட கோபுரம் (Bahria Icon Tower) பாக்கித்தான் நாட்டின் கராச்சியில் உள்ள கிளிஃப்டனின் கடலோர நகராட்சியில் கட்டப்பட்டுள்ளது. வானளாவிய வளாகமான இந்த கட்டடம் 62-அடுக்கு கோபுரத்தை உள்ளடக்கியுள்ளது. 300 மீட்டர் (980 அடி) உயரம் கொண்டு பாக்கித்தானின் மிக உயரமான கட்டிடமாகவும் தெற்காசியாவில் ஐந்தாவது உயரமான கட்டிடமாகவும் சிறப்பு பெற்றுள்ளது. வளாகத்திற்கு அருகில் ஒரு 42-அடுக்கு கட்டடத்தையும் உள்ளடக்கியுள்ளது. இது பக்ரியா நகர குழுமத்திற்கு சொந்தமானதாகும்.

அமைவிடம் 
உயர்தர கிளிஃப்டன் பகுதியில் இந்த வளாகம் நான்கு ஏக்கர் நிலப்பரப்பளவில் அமைந்துள்ளது.  8 ஆம் நூற்றாண்டின் ஆன்மீகவாதியாகவும் கராச்சியின் புரவலர் துறவியாகவும் பரவலாகக் கருதப்படும் அப்துல்லா சா காசியின் நினைவிடத்திற்கும் பாக் இப்னே காசிம் பூங்காவிற்கும் அருகில் இவ்வளாகம் அமைந்துள்ளது.

வரலாறு 

பக்ரியா குறிப்பட கோபுரத்தின் கட்டுமானம் 2009  ஆம் ஆண்டு தொடங்கியது. கட்டுமானத்தின் போது, அடித்தளம் அமைப்பதற்கான அகழ்வு பணிகளின்போது போக்குவரத்துக்கு சிரமத்தை ஏற்படுத்தியது.  2017 ஆம் ஆண்டு அக்டோபர் மாதத்தில் இறுதிகட்டப் பணிகள் நிறைவடைந்தன.  நவம்பர் 2018 ஆம் ஆண்டு நவம்பர் மாதத்தில் திருமண மண்டபம் மற்றும் திரையரங்கம் நிறுவப்பட்ட இடத்தில் சிறிய தீ விபத்து ஏற்பட்டது. பக்ரியா குழுமத்தின் உரிமையாளரான மாலிக் ரியாசு மீதான ஊழல் குற்றச்சாட்டுகளால் கட்டுமானத்தின் வேகம் மந்தமடைந்தது.

உள்ளமைப்பு 
பிரதான கட்டடத்தின் 10 தளங்களில் பெறுநிறுவன அலுவலகங்கள் அமைந்துள்ளன. 40 தளங்கள் அடுக்குமாடி குடியிருப்புகளும், பாக்கித்தானின் மிக உயரமான மொட்டை மாடி உணவகம், இரட்டை அடுக்கு அதிவேக தூக்கிகள், ஒரு பேரங்காடி ஆகியவை இடம்பெரற்றுள்ளன. 16 அதிவேக உயர்த்திகள், 1700 வாகன நிறுத்துமிடங்கள் என மொத்தமாக 2,230,500 சதுரமீட்டர் (24,008,902 அடிகள்) பரப்பளவில் வானளாவி அமைந்துள்ளது.

வளாகத்தின் 62 அடுக்குகள் தரை மட்டத்திற்கு மேலேயும் 7 அடுக்குகள் தரைமட்டத்திற்கு கீழேயும் அமைந்துள்ளன. செல்போர் நிறுவனத்தின் எஃகு கொள்முதல் செய்யப்பட்டு கண்ணாடி முகப்புடன் வலுவூட்டப்பட்ட கருங்கற்காரையால் வளாகம் கட்டப்பட்டுள்ளது.

விருதுகள் 
இடத்தை திறம்பட பயன்படுத்தியதற்காகவும், பயன்பாட்டை அதிகப்படுத்தியதற்கும்  இவ்வளாகம் கட்டடக்கலை வடிவமைப்பு விருதுகளை வென்றது.

 2012 ஆம் ஆண்டு உயர்தர கட்டிடக்கலைக்கான ஆசியா பசிபிக்கின் பன்னாட்டு சொத்து விருதை இவ்வளாகம் வென்றது.

படக்காட்சியகம்

மேற்கோள்கள்

புற இணைப்புகள்

பாக்கித்தானிலுள்ள கட்டிடங்கள்